Diari Oficial de la Generalitat Valenciana


Sumari del DOGV 5948, del 05-02-2009 (2009/1010)

RESOLUCIÓ de 30 de gener de 2009, del director general de Relacions amb les Corts i Secretariat del Consell, de la Conselleria de Presidència, per la qual es disposa la publicació de l'acord de comanda de gestió entre les Corts i la Conselleria de Justicia i Administracions Públiques de la Generalitat en matèria de seguretat i salud i prevenció de riscos laborals en les Corts.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5948

Data del DOGV
:   05-02-2009

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2009/1010


Data del document
:   30-01-2009

Organisme emissor
:   Conselleria de Presidència

Tipus de document
:   Resolució

Descriptors 

:   * delegació de poders

RESOLUCIÓ de 30 de gener de 2009, del director general de Relacions amb les Corts i Secretariat del Consell, de la Conselleria de Presidència, per la qual es disposa la publicació de l'acord de comanda de gestió entre les Corts i la Conselleria de Justicia i Administracions Públiques de la Generalitat en matèria de seguretat i salud i prevenció de riscos laborals en les Corts. [2009/1010]  
Les Corts i la Conselleria de Justícia i Administracions Públiques de la Generalitat han subscrit, després de la tramitació prèvia reglamentària, el 26 de gener de 2009, l'acord de comanda de gestió en matèria de seguretat i salut i prevenció de riscos laborals en les Corts.  
En compliment del que establix l'article 15.3 de la Llei de Règim Jurídic de les Administracions Públiques i del Procediment Administratiu Comú i la clàusula quinta del propi acord, cal publicar en el Diari Oficial de la Comunitat Valenciana l'esmentat acord, que ha quedat inscrit en el Registre de Convenis de la Generalitat amb el número 0069/2009, i que figura com a annex d'esta resolució.  
València, 30 de gener de 2009.- El director general de Relacions amb les Corts i Secretariat del Consell: Ángel Mompó Romero.  
Acord de comanda de gestió entre les Corts i la Conselleria de Justícia i Administracions Públiques de la Generalitat en matèria de seguretat i salut i prevenció de riscos laborals en les Corts  
València, 26 de gener de 2009  
Reunits  
D'una banda, María Milagrosa Martínez Navarro, presidenta de les Corts Valencianes, en representació d'estes en virtut del que disposa l'article 31 del Reglament de les Corts.  
I, de l'altra, Paula Sánchez de León Guardiola, consellera de Justícia i Administracions Públiques, en representació de la Generalitat, facultada per a este acte en virtut del Decret 122/2007, de 27 de juliol, del Consell, modificat pel Decret 31/2008, de 28 de març.  
Ambdues parts, es reconeixen recíprocament la capacitat d'obrar i obligar-se en virtut de la representació que exercixen,  
Exposen  
Primer. Les Corts, en virtut de l'acord adoptat per unanimitat per la Mesa, a proposta del Comité de Seguretat i Salut de les Corts, ha acordat dur a terme les actuacions que siguen procedents per a actualitzar l'avaluació inicial de riscos dels llocs de treball de les Corts, realitzada en el seu dia pel Gabinet de Seguretat i Higiene en el Treball de la Generalitat, així com per a l'elaboració del pla d'actuació de les Corts davant de situacions d'emergència.  
Segon. L'execució completa de les actuacions esmentades en l'apartat anterior requerix l'elaboració dels documents tècnics corresponents que calguen per a garantir en les Corts el compliment de la legislació vigent en matèria de seguretat i salut en el treball i prevenció de riscos laborals.   
Tercer. Les Corts no tenen els mitjans personals i tècnics idonis per a la realització de les activitats tècniques descrites en l'apartat anterior i que són l'objecte de la comanda de gestió que es planteja en el present acord. Estos mitjans tècnics, personals i materials, sí que existixen en l'Àrea de Prevenció de Riscos Laborals del Sector d'Administració Pública, dependent de la Direcció General d'Administració Autonòmica de la Conselleria de Justícia i Administracions Públiques, la qual manifesta la seua voluntat de posar-los a disposició de la Cambra a fi de contribuir a la consecució dels objectius que les Corts es proposen aconseguir.  
Per tot això i, d'acord amb l'article 15 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, s'establix el present acord de comanda de gestió de conformitat amb les següents  
Clàusules  
Primera. Objecte de l'acord  
L'objecte del present acord és encomanar a l'Àrea de Prevenció de Riscos Laborals del Sector d'Administració Pública, dependent de la Direcció General d'Administració Autonòmica de la Conselleria de Justícia i Administracions Públiques la realització de les activitats tècniques següents:  
- Realitzar els estudis, actuacions i documents tècnics necessaris per a actualitzar l'avaluació inicial de riscos dels llocs de treball de les Corts, realitzada en el seu dia pel Gabinet de Seguretat i Higiene en el Treball de la Generalitat.  
- Realitzar els estudis, actuacions i documents tècnics necessaris per a elaborar i implantar el pla d'actuació de les Corts davant de situacions d'emergència.  
- Assumir la direcció facultativa dels contractes d'assistències que, si fa el cas, se subscriguen i les obres que s'executen per a complir amb l'avaluació inicial de riscos laborals de les Corts i per a proporcionar el suport i assessorament per a l'elaboració del pla d'autoprotecció/mesures d'emergència de les Corts.  
Segona. Contingut de la comanda de gestió  
La comanda de gestió que s'acorda no suposa cessió de titularitat de la competència que correspon a la Presidència o la Mesa de les Corts per a adoptar les decisions i els criteris jurídics i d'oportunitat que donen suport i contingut a l'activitat tècnica objecte de la comanda.   
A l'efecte, els documents tècnics que elabore l'Àrea de Prevenció de Riscos Laborals del Sector d'Administració Pública, dependent de la Direcció General d'Administració Autonòmica de la Conselleria de Justícia i Administracions Públiques, detallaran els mecanismes de comunicació vinculants entre la Presidència i la Mesa de les Corts, la Secretaria General de les Corts -assistida per un lletrat/ada de les Corts-, el Servici d'Assistència Tècnica i Manteniment i les empreses o els professionals adjudicataris dels contractes que, si fa el cas, puguen subscriure's, per a garantir el caràcter vinculant de les decisions que s'adopten i hagen d'executar les empreses i els professionals esmentats.  
Tercera. Termini de vigència  
La present comanda de gestió tindrà vigència durant la VII legislatura de les Corts i es prolongarà fins a un mes posterior a la constitució de la nova Cambra, sense perjuí del que puga acordar respecte de l'ampliació del termini la Mesa de les Corts al seu venciment.  
Quarta. Finançament  
Els costos que, si fa el cas, es deriven de les activitats tècniques que han de realitzar-se seran assumits per les Corts a càrrec del Pressupost de la Cambra.  
Cinquena. Publicació  
El present acord de comanda de gestió haurà de ser publicat per a la seua eficàcia en el Butlletí Oficial de les Corts i en el Diari Oficial de la Comunitat Valenciana, en virtut del que disposa l'article 15.3 de la Llei de Règim Jurídic de les Administracions Públiques i del Procediment Administratiu Comú.   
En prova de conformitat, firmen en dos exemplars i a un únic efecte el present acord en el lloc i data susdits.   
La presidenta de les Corts: María Milagrosa Martínez Navarro.  
La consellera de Justícia i Administracions Públiques: Paula Sánchez de León Guardiola.